SK Úradný vestník Európskej únie C 132/47

Stanovisko Európskeho hospodárskeho a sociálneho výboru na tému „Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov: Na ceste k Aktu o jednotnom trhu – Pre vysoko konkurencieschopné sociálne trhové hospodárstvo – 50 návrhov, ako lepšie spoločne pracovať, podnikať a obchodovať“

[KOM(2010) 608 v konečnom znení]

2011/C 132/08

Spravodajcovia: pani FEDERSPIEL, pán SIECKER a pán VOLEŠ

Komisia sa 27. októbra 2010 rozhodla podľa článku 262 Zmluvy o fungovaní Európskej únie prekonzultovať s Európskym hospodárskym a sociálnym výborom

„Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov: Na ceste k Aktu o jednotnom trhu – Pre vysoko konkurencieschopné sociálne trhové hospodárstvo – 50 návrhov, ako lepšie spoločne pracovať, podnikať a obchodovať“

KOM(2010) 608 v konečnom znení.

Odborná sekcia pre jednotný trh, výrobu a spotrebu poverená vypracovaním návrhu stanoviska výboru v danej veci prijala svoje stanovisko 4. marca 2011.

Európsky hospodársky a sociálny výbor na svojom 470. plenárnom zasadnutí 15. a 16. marca 2011 (schôdza z 15. marca 2011) prijal 108 hlasmi za, pričom nikto nehlasoval proti a 12 členovia sa hlasovania zdržali, nasledujúce stanovisko:

1. Všeobecné pripomienky

1.1 EHSV víta iniciatívu Komisie na obnovenie a oživenie jednotného trhu, konštatuje však, že nezohľadnila úplne Montiho, Lamassourovu, Gonzálezovu, Grechovu a Herzogovu správu, aby mohli spotrebitelia a občania efektívne využívať jednotný trh, ako to žiadal EP vo svojom uznesení z 10. mája 2010.

1.2 Európsky hospodársky a sociálny výbor (EHSV) pozorne sleduje jednotný trh z pohľadu občianskej spoločnosti a v roku 1994 zriadil z tohto dôvodu Stredisko pre monitorovanie jednotného trhu (SMJT). Žiada preto Európsku komisiu, aby zaradila SMJT medzi hlavné zainteresované strany v rámci takých iniciatív, ako je fórum o jednotnom trhu.

1.2.1 EHSV víta zámer Komisie zaradiť konzultácie a dialóg s občianskou spoločnosťou medzi priority pri príprave a vykonávaní nových opatrení a preto dúfa, že EHSV ako inštitucionálny zástupca občianskej spoločnosti bude zapojený do počiatočnej fázy navrhovania a vypracovávania týchto opatrení, ako aj do hodnotenia ich vplyvu, či už ex ante alebo ex post.“

1.3 Keďže organizácie občianskej spoločnosti zastupujú účastníkov jednotného trhu, ich príspevok je nevyhnutným predpokladom správneho zamerania opatrení, ktoré sú žiaduce na jeho oživenie. Päťdesiat predkladaných návrhov je iba začiatkom dlhého procesu oživovania jednotného trhu. Tento proces by sa nemal nikdy skončiť, pretože jednotný trh sa neustále vyvíja.

1.4 EHSV určil množstvo opatrení, ktoré v Akte o jednotnom trhu chýbajú, a v príslušnom čase predloží návrhy, ktoré tiež zvýšia dôveru občanov. Medzi chýbajúce opatrenia patria: poplatky za autorské práva, preskúmanie smernice o autorských právach, neutralita internetu, ochrana osobných údajov, ochrana investorov, protokol o sociálnom pokroku, štatút európskej súkromnej spoločnosti, elektronické verejné obstarávanie, európske ratingové agentúry, rodová rovnosť, mikropodniky a rodinné podniky, opatrenia na podporu zakladania nových podnikov a rozširovanie existujúcich firiem, kreditné a debetné karty, elektronické platby, spotrebný úver a nadmerné zadlženie, medzibankové prevody, mládež, úplné zavedenie eura a zlepšenie fungovania jednotnej oblasti platieb v eurách (SEPA) atď.

1.5 EHSV v tomto stanovisku neprezentuje hĺbkovú štúdiu všetkých návrhov týkajúcich sa Aktu o jednotnom trhu. K niektorým z nich už výbor vypracoval stanoviská. Podrobnejšie stanoviská vypracuje po tom, ako Európska komisia predloží návrhy nadväzujúce na jej oznámenie, vrátane návrhov týkajúcich sa hlavných iniciatív stratégie Európa 2020. EHSV určil priority, ktoré odsúhlasili základné zložky európskej občianskej spoločnosti zastúpené v EHSV. EHSV vyjadruje poľutovanie nad tým, že Komisia v potrebnej miere nezohľadnila pripomienky a závery vyjadrené v dokumente „Správa o občianstve EÚ za rok 2010 – Odstránenie prekážok vykonávania práv občanov EÚ“ (1). Tieto priority by mali umožniť všetkým subjektom na jednotnom trhu v praxi plne využiť jeho potenciál. EHSV trvá na tom, že je potrebný holistický prístup, ktorý presahuje umelé rozdelenie jednotného trhu na tri piliere. Výbor sa zameriava na zmiernenie eklektického charakteru návrhov a navrhuje väčšiu konzistentnosť a vzájomnú závislosť jednotlivých opatrení. Návrhy sa dopĺňajú v tom zmysle, že medzi nimi existuje interakcia a preto, že vplývajú na celú spoločnosť: zamestnancov, spotrebiteľov, podniky a občanov. Neexistuje osobitný jednotný trh pre každú z týchto kategórií. Podľa Zmluvy o Európskej únii (článok 3 ods. 3) „Únia vytvára vnútorný trh. Usiluje sa o trvalo udržateľný rozvoj Európy založený na vyváženom hospodárskom raste a cenovej stabilite, o sociálne trhové hospodárstvo s vysokou konkurencieschopnosťou zamerané na dosiahnutie plnej zamestnanosti a sociálneho pokroku, ako aj o vysokú úroveň ochrany životného prostredia a zlepšenie jeho kvality. Podporuje vedecký a technický pokrok.“ Výbor trvá na zaručení vysokého stupňa ochrany spotrebiteľa.

1.6 Otvorená komunikácia o pridanej hodnote a výzvach má mimoriadne dôležitý význam pre získanie podpory verejnosti. Krátkodobé politické ciele, ktoré často vedú k nesúladu, a/alebo nevyvážené návrhy, ako aj finančná, hospodárska, politická a sociálna kríza neprispievajú k vybudovaniu dôvery občanov voči EÚ. Je dôležité zohľadniť každodennú realitu a skutočné obavy občanov.

1.7 Európska komisia nemôže sama prevziať zodpovednosť za zvyšovanie povedomia o otázkach jednotného trhu a za informovanie verejnosti o nástrojoch (2), ktoré sú prístupné pre všetkých. Príspevok organizovanej občianskej spoločnosti je nevyhnutný, ako aj účasť národných vlád, ktoré musia zohľadniť, že jednotný trh je neoddeliteľnou súčasťou našich domácich hospodárstiev. Politické strany, médiá, vzdelávacie inštitúcie a všetky zúčastnené strany nesú historickú zodpovednosť za to, že EÚ dokáže úspešne riešiť svetové problémy na základe hodnôt, ktoré boli doteraz typické pre naše sociálne trhové hospodárstva. Svet na nás nebude čakať. Rozdrobenosť Európy, protekcionizmus, nacionalizmus a nejasná vízia nám neumožnia súperiť s novými svetovými veľmocami.

1.8 Jednotný trh je stredobodom európskej integrácie a stratégie Európa 2020. Monitorovanie, riadenie a uplatňovanie právnych predpisov týkajúcich sa jednotného trhu je mimoriadne dôležité. Ak chce Komisia tento cieľ dosiahnuť, musí úzko spolupracovať s členskými štátmi prostredníctvom lepšieho využitia hodnotiacej tabuľky pre jednotný trh.

2. Konkrétne pripomienky

Tieto priority nie sú zoradené podľa preferencií. Číslovanie návrhov týkajúcich sa Aktu o jednotnom trhu je uvedené v zátvorkách.

2.1 Charta základných práv ako neoddeliteľná súčasť jednotného trhu (29)

Komisia chce dohliadať na to, aby sa zohľadňovali práva zaručené Chartou vrátane práva viesť kolektívne akcie. Opätovne tak potvrdzuje povinnosti uložené európskym inštitúciám, ako aj skutočnosť, že sa Charta stala právne záväznou. V citovanom článku 3 ods. 3 Zmluvy o Európskej únii sa jasne stanovuje, že hospodárske slobody musia byť v rovnováhe s dodržiavaním základných sociálnych práv. Profesor Monti uznáva tento problém a navrhuje obnoviť rovnováhu jednotného trhu a základných práv odborov. EHSV odporúča Komisii, aby plne začlenila Chartu do jednotného trhu a vyzvala aj tie členské štáty, ktoré majú výnimku, aby ju prijali.

2.2 Služby (4 a 43)

Pri ďalšom vývoji jednotného trhu so službami by sa malo podporiť využitie celého potenciálu služieb s cieľom zaistiť nový rast a nové pracovné miesta, výber a hospodársku súťaž na trhu v prospech spotrebiteľov. To by bolo tiež prospešné, vďaka zjednodušeniu legislatívy a odstráneniu prekážok vstupu na trh, pre všetkých poskytovateľov služieb, najmä malých a stredných, a to tak pre tých, ktorí sú aktívni na celom jednotnom trhu, ako aj tých, ktorí pôsobia lokálne. EHSV požaduje bezpečnosť, vyššiu kvalitu a lepšiu dostupnosť služieb pre spotrebiteľov a podniky. Je tiež potrebné zlepšiť uplatňovanie smernice o službách, rozvinúť činnosť jednotných kontaktných miest, rozšíriť poskytovanie informácií preložených do iných jazykov a zároveň zlepšiť administratívnu spoluprácu medzi členskými štátmi a zvýšiť povedomie o možnosti poskytovania cezhraničných služieb.

Takisto víta dlho očakávaný návrh na preskúmanie nariadenia o právach cestujúcich vzhľadom na nedávne udalosti a konkrétny prípad, ktorým sa zaoberal Súdny dvor Európskej únie.

2.2.1 Maloobchodné finančné služby (40, 41)

Jednou z oblastí, v ktorej sa vyskytli najväčšie nedostatky v realizácii jednotného trhu, je oblasť maloobchodných finančných služieb. Okrem hypotekárnych úverov treba medzi hlavné priority zaradiť aj rôzne iné aspekty, ktoré uviedol EHSV vo svojich stanoviskách a Komisia v oznámeniach.

EHSV víta iniciatívu zameranú na zlepšenie prístupu k základným bankovým službám, ako aj transparentnosti a porovnateľnosti bankových poplatkov.

2.3 Služby všeobecného záujmu (25)

Komisia sa zaväzuje prijať do roku 2011 oznámenie a rad opatrení o službách všeobecného záujmu. EHSV víta iniciatívu na podporu hodnotenia verejných služieb a na odstránenie prekážok všeobecného prístupu a opakovane požaduje záväznú rámcovú smernicu (3). Cieľom oznámenia a ostatných opatrení týkajúcich sa verejných služieb by mala byť podpora členských štátov pri rozvíjaní a zlepšovaní ich verejných služieb v súlade s protokolom o službách všeobecného záujmu. Hodnotenie verejných služieb by malo obsahovať kritické hĺbkové posúdenie predchádzajúcich liberalizácií a malo by sa vypracovať za účasti všetkých hlavných zúčastnených subjektov. EHSV sa obzvlášť obáva o udržanie noriem kvality a dostupnosti vrátane jednoduchej zmeny na zvýšenie konkurencie. EÚ by mala rozvíjať odborné znalosti, ktoré jej umožnia posúdiť vplyv všetkých iniciatív v oblasti jednotného trhu a iných iniciatív EÚ v oblasti verejných služieb v súlade s protokolom o službách všeobecného záujmu.

2.4 Udržateľný rozvoj (10, 11 a 27)

EHSV víta myšlienku plánu energetickej účinnosti na preskúmanie možnosti značných úspor energie. Potrebujeme funkčný jednotný trh s energiou, aby sa zabezpečili cenovo dostupné, bezpečné a udržateľné dodávky pre jej spotrebiteľov. Plne funkčný jednotný trh s energiou so širším výberom a s nižšími cenami je prospešný pre spotrebiteľov, ale je potrebné posilniť spoločné minimálne normy. Rozvoj tzv. inteligentných meračov, ktoré zvyšujú povedomie o spotrebiteľských návykoch a s tým súvisiacich nákladoch, si vyžaduje ďalšie regulačné opatrenia, aby sa zabezpečilo rýchle rozšírenie nových technológií a vyššia účinnosť prostredníctvom hospodárskej súťaže v energetických službách. EHSV sa navyše zaujíma o výsledky týkajúce sa uskutočniteľnosti iniciatívy zameranej na ekologickú stopu (4).

2.5 Malé a stredné podniky a ostatné právne formy podnikania (5) (12, 13, 14 a 37)

2.5.1 Prístup malých a stredných podnikov (MSP) k finančným zdrojom možno považovať za ich hlavný problém, najmä v dôsledku krízy. MSP sa spoliehajú predovšetkým na bankové pôžičky, pretože nemajú prístup na kapitálové trhy a k iným zdrojom financovania. EHSV preto víta návrh na zlepšenie prístupu MSP na kapitálové trhy. Otvorenie jednotného trhu fondom rizikového kapitálu môže tiež zlepšiť financovanie MSP najmä v oblasti inovácií a nových technológií.

2.5.2 Prístup k financovaniu je iba časťou problému. MSP rovnako ako sociálne hospodárstvo tiež potrebujú dlhodobé dôkladné zníženie zbytočnej administratívnej záťaže, ktorá ich neprimerane ťaží z dôvodu ich menšej veľkosti. Preto je veľmi dôležité, aby sa iniciatíva Small Business Act lepšie uplatňovala, aby sa konečne dosiahli očakávané výsledky, vrátane napríklad štatútu európskej súkromnej spoločnosti. Z toho istého dôvodu by sa zjednodušeniu smerníc o účtovníctve pre MSP mala pripísať vysoká priorita. Opatrenia potrebné na podporu trvalo udržateľného rozvoja a ochranu životného prostredia by sa mali vypracúvať tak, aby ich očakávaný dosah nemal negatívny vplyv na MSP.

2.5.3 EHSV víta záväzok Komisie prijať nariadenie o štatúte európskej nadácie a zrealizovať štúdiu o vzájomných poisťovniach. EHSV sa domnieva, že takáto štúdia by mala viesť k vypracovaniu štatútu európskej vzájomnej poisťovne. Okrem toho EHSV vyzýva Komisiu a členské štáty, aby podnikli potrebné kroky s cieľom zabezpečiť, aby svetlo sveta uzrel aj štatút európskeho združenia.

2.6 Konkurencieschopnosť (19, 20 a 21)

Podpora podnikania je hlavným zdrojom rastu a zamestnanosti. Vyžaduje si uplatňovanie zásad inteligentnej regulácie. Prepojenie obchodných registrov sa môže stať prvým krokom k zlepšeniu podnikateľského prostredia a prispieť k hladšiemu fungovaniu vnútorného trhu. EHSV tiež víta ďalšie opatrenia na zlepšenie podnikateľského prostredia, riadenia jednotného trhu a metód komunikácie. Rýchle zavedenie spoločného konsolidovaného základu dane z príjmu právnických osôb a preskúmanie smerníc o DPH by mali zlepšiť cezhraničné pôsobenie spoločností.

2.7 Normalizácia (6)

Normy sú dôležitým prvkom jednotného trhu a EHSV podporuje opatrenia na zvýšenie efektívnosti normalizačného procesu. Zároveň zdôrazňuje význam väčšej účasti spotrebiteľov a MSP pri zabezpečovaní toho, aby stálym a udržateľným spôsobom prekonali nákladové faktory, ktoré obmedzujú ich účasť na tomto procese. Normy by nemali určovať špecifickí aktéri. Normy EÚ musia mať v celosvetovom obchode väčšiu úlohu a mali by sa propagovať pri budúcich obchodných rokovaniach na bilaterálnej a multilaterálnej úrovni.

2.8 Jednotný digitálny trh (2, 5 a 22)

2.8.1 Zdá sa, že elektronický obchod je najväčšou obeťou rozdrobenosti jednotného trhu, ktorej typickým znakom je nesúlad pravidiel, nedostatok interoperability informačných systémov a nevyriešené otázky v oblasti práv duševného vlastníctva. EHSV preto verí, že vyriešenie týchto problémov môže rýchlo prispieť k rozšíreniu rozsahu podnikateľských činností, zväčšeniu výberu výrobkov a služieb pre spotrebiteľov a zvýšeniu spokojnosti občanov s fungovaním jednotného trhu bez toho, aby sa narušila ochrana spotrebiteľa. Návrh elektronického obchodu má preto mimoriadne dôležitý význam.

2.8.2 Elektronická interoperabilita je jednou z priorít v záujme uľahčenia činností v rámci jednotného trhu. Vytvorenie skutočného digitálneho jednotného trhu musí vychádzať zo vzájomného uznávania napr. elektronických podpisov, elektronických osvedčení, elektronickej autentifikácie a elektronických formulárov. Rozšírenie rozsahu informačného systému vnútorného trhu (IMI) by prispelo k prehĺbeniu administratívnej spolupráce a k výmene informácií slúžiacich administratíve, podnikom a občanom (6).

2.8.3 Pokiaľ ide o udeľovanie a spravovanie autorských práv, je potrebné zjednodušiť udeľovanie autorských práv pre paneurópsky obsah a vytvoriť celoeurópske pravidlá pre autorské práva, ktoré by zohľadňovali všetky záujmy. Jednotný trh nie je v tejto oblasti dostatočne proaktívny – pre spotrebiteľov by sa mohlo urobiť viac.

2.9 Riadenie podnikov a zapojenie pracovníkov (36, 37, 38)

Výbor víta návrh Komisie začať verejnú konzultáciu o riadení podnikov a teší ho, že podporuje inovatívne sociálne projekty. Komisia musí podporiť záväzok EÚ posilniť riadenie podnikov, aby sa zvýšila miera zapojenia zamestnancov a zlepšila transparentnosť informácií, ktoré podniky poskytujú. Právo zamestnancov na informácie, konzultácie a účasť bolo zaradené ako základné právo podľa zmluvy do rôznych spôsobov účasti pracovníkov: Zmluva o fungovaní EÚ článok 151 prvý odsek „dialóg medzi sociálnymi partnermi“ a článok 153 ods. 1, kde sa v písmene f) hovorí, že Únia podporuje a dopĺňa činnosti členských štátov v týchto oblastiach: „zastupovanie a kolektívna ochrana záujmov pracujúcich a zamestnávateľov, vrátane spolurozhodovania“. Verejná konzultácia by sa preto mala zamerať na to, ako zlepšiť transparentnosť informácií, ktoré podniky poskytujú o sociálnych a environmentálnych otázkach a ľudských právach. EHSV kriticky posúdi Iniciatívu sociálneho podnikania, vrátane možnosti udržať dobrovoľný charakter sociálnej zodpovednosti podnikov, po tom, ako dostane konkrétnu žiadosť o vypracovanie stanoviska.

2.10 Voľný pohyb pracovníkov a hospodárske slobody (30)

Komisia má v úmysle prijať legislatívny návrh na zlepšenie implementácie smernice o vysielaní pracovníkov, do ktorého sa bude dať zahrnúť alebo doplniť objasnenie výkonu základných sociálnych práv v kontexte ekonomických slobôd jednotného trhu. Nejde teda o revíziu, ale o ďalší právny akt o zlepšení implementácie smernice. Mali by sa vyjasniť nezrovnalosti v uplatňovaní smernice a mala by sa presnejšie vymedziť právomoc členských štátov presadzovať svoje pracovné normy a systémy priemyselných vzťahov vrátane kľúčovej úlohy kolektívneho vyjednávania v rôznych podobách. Výsledok by mal ukázať, či je potrebné preskúmať smernicu o vysielaní pracovníkov. Nemalo by to však byť na úkor pravidiel hospodárskej súťaže a zásady o nediskriminácii na základe štátnej príslušnosti. Každá revízia platných právnych predpisov alebo každý nový legislatívny akt by sa mali opierať o konzultáciu so sociálnymi partnermi a o rovnováhu medzi vysokými pracovnými normami a hospodárskymi slobodami (7).

2.11 Legislatíva v oblasti verejného obstarávania (17)

2.11.1 Komisia predloží v roku 2012 legislatívne návrhy zamerané na zjednodušenie a zmodernizovanie európskych pravidiel, aby sa prideľovanie zákaziek stalo plynulejším a umožnilo sa lepšie využitie verejného obstarávania pre iné oblasti politiky. Verejné obstarávanie môže podporiť inovatívny a ekologický rast v súčasnom právnom rámci. Podľa predpisov schválených v roku 2004 žiadny nový návrh by nemal brániť účasti konkurentov z iných členských štátov. Mala by sa dodržiavať zásada o rovnakom zaobchádzaní.

2.11.2 Iniciatíva Komisie v oblasti verejného obstarávania by mala venovať väčšiu pozornosť pretrvávajúcej nerovnováhe v otvorenosti trhov verejného obstarávania medzi EÚ a jej hlavnými obchodnými partnermi. Malo by sa zvážiť, do akej miery môžu trhy EÚ pre verejné obstarávanie zostať trvalo otvorené, zatiaľ čo tretie krajiny udržiavajú nerovnaké podmienky. Ratifikované dohovory Medzinárodnej organizácie práce a ľudské práva musia v tejto súvislosti rovnako dodržiavať všetci aktéri, členské štáty a tretie krajiny.

2.11.3 O integrácii základnej sociálnej doložky do týchto pravidiel sa diskutuje od začiatku projektu jednotného trhu v polovici 80. rokov. Tieto požiadavky sa splnili pri revízii pravidiel verejného obstarávania v roku 2004. Preskúmanie smerníc o verejnom obstarávaní by malo umožniť plne využiť súčasný rámec pre integráciu sociálnych a environmentálnych kritérií do verejných zákaziek pod podmienkou, že takéto kritériá sú v rovnováhe so základnými zásadami práva EÚ (8).

2.12 Vonkajší rozmer (24)

EHSV sa domnieva, že návrh zabezpečiť konkurencieschopnosť európskych podnikov na svetových trhoch ako jednu z najdôležitejších priorít od vzniku jednotného trhu nemožno oddeliť od celosvetovej hospodárskej súťaže. Je potrebné zaujať oveľa ráznejší postoj pri rokovaniach s hlavnými obchodnými partnermi s cieľom podporiť konvergenciu právnych predpisov a prijatie medzinárodných noriem založených na normách EÚ. Vonkajší rozmer vnútorného trhu a uplatňovanie pravidiel spravodlivého obchodu sú mimoriadne dôležité nielen pre konkurencieschopnosť firiem, ale aj pre ochranu nášho sociálneho a environmentálneho modelu pred narušením hospodárskej súťaže. Celosvetová konkurencieschopnosť by sa však nemala podporovať na úkor dodržiavania základných práv spotrebiteľov a občanov.

2.13 Prístup k spravodlivosti/Kolektívne odškodnenie (46)

Prístup k spravodlivosti je kľúčový pre získanie dôvery v jednotný trh zo strany spotrebiteľov. Terajšie konzultácie o alternatívnom riešení sporov (ADR) a kolektívnom odškodnení, ktoré si vyžiadal Európsky parlament (9) a Montiho správa, musia viesť k predloženiu legislatívnych návrhov Komisie. EHSV víta pripravovaný legislatívny návrh na alternatívne riešenia sporov (ARD), ktorého predloženie sa predpokladá v pracovnom programe Komisie na rok 2011, a podporuje jeho rýchle prijatie. To však samo o sebe nie je zárukou, že návrhy budú predložené včas alebo že sa zabezpečí efektívna implementácia vhodne navrhnutých a účinných mechanizmov s cieľom poskytnúť spotrebiteľom a podnikom zmysluplný súbor nástrojov a zabrániť neopodstatneným sporom.

V Bruseli 15. marca 2011 Predseda Európskeho hospodárskeho a sociálneho výboru Staffan NILSSON

(1) KOM(2010) 603 v konečnom znení.

(2) Ako napríklad SOLVIT, EURES, európske centrá spotrebiteľov a sieť Enterprise Europe Network okrem iných.

(3) Ú. v. EÚ C 221, 8.9.2005, s. 17.

(4) Podstatou ekologickej stopy je princíp, že individuálnu spotrebu možno vyjadriť prostredníctvom plochy, ktorá je potrebná na vyprodukovanie toho, čo sa spotrebuje. V roku 2008 bolo k dispozícii 1,8 hektára na osobu, pričom sa použili 2,2 hektára.

(5) Pojem MSP a odkaz na podniky treba rozšíriť tak, aby zahŕňal všetky formy prístupu k jednotnému trhu bez ohľadu na to, či sú ziskové alebo neziskové. Tým by sa malo dosiahnuť ucelenejšie a detailnejšie pochopenie jednotného trhu a jeho rozličných subjektov. Akékoľvek opatrenie v oblasti MSP je dôležité tiež pre všetky typy subjektov v oblasti sociálneho hospodárstva, rovnako ako potreba znížiť byrokraciu, odstrániť prekážky a nepotrebnú administratívnu záťaž.

(6) Ú. v. EÚ C 128, 18.5.2010, s. 103.

(7) Ú. v. EÚ C 44, 11.2.2011, s. 90.

(8) Pozri odôvodnenia 1 a 4 smernice 2004/18/ES o koordinácii postupov zadávania verejných zákaziek na práce, verejných zákaziek na dodávku tovaru a verejných zákaziek na služby.

(9) Správa o zabezpečení jednotného trhu pre spotrebiteľov a občanov (Louis Grech, poslanec EP).